নিজস্ব প্রতিবেদন: বিনা অস্ত্রোপচারে লিভার ক্যানসারের চিকিত্‍সা। তাও মাত্র সত্তর হাজার টাকায়। ক্যানসার চিকিত্‍সায় তাক লাগানো সাফল্য সোনারপুরের বেসরকারি হাসপাতালের। রোগীর লিভারের দুটি টিউমার নির্মূল করলেন চিকিত্‍সকরা। বাংলাদেশের বরিশালের বাসিন্দা মালেক শেখ। সিরোসিস অফ লিভারের সঙ্গে দু-দুটি টিউমার। সুস্থ হওয়ার আশা ছিল না। আর সেখানেই সফল  সোনারপুরের ইন্ডিয়ান ইন্সটিটিউট অফ লিভার অ্যান্ড ডায়জেস্টিভ সায়েন্সের চিকিত্‍সকরা। অস্ত্রোপচারে বড় ঝুঁকি। তাই রোগীর শরীরে কেমোর ওষুধ ঢুকিয়ে দেওয়া হয় ধমনী দিয়ে। আর তাতেই নির্মূল টিউমার। অত্যাধুনিক এই পদ্ধতির পোশাকি নাম TRANS ARTERIAL CHEMO EMBOLISATION। অত্যাধুনিক চিকিত্‍সায় খরচ কিন্তু সামান্যই। কলকাতার দুটি বেসরকারি হাসপাতালে এই পদ্ধতিতে ক্যানসারের চিকিত্‍সা হয়। কিন্তু খরচ আকাশছোঁয়া। যদিও এবার ক্যানসারের এই জটিল ট্রিটমেন্ট অনেকটা ধরাছোঁয়ার মধ্যে।